35. schôdza NR SR - 6.deň - B. popoludní
Dátum: 2014-05-28
Poslanec: Pollák, Peter (OĽANO)
Druh vystúpenia: Vystúpenie v rozprave

134. Vážená pani predsedajúca, dámy a páni, priatelia, aj ja mám svoj sen, tak ako mal sen Martin Luther King. Mojím snom je, že ľudia z chudobných rómskych komunít raz budú mať vzdelanie a budú pracovať. Ak chceme, aby tento sen bol reálny, tak musíme urobiť patričné kroky, aby naozaj rómske deti boli vzdelané. Som presvedčený o tom, že investícia do vzdelania detí z najchudobnejších rómskych komunít je najlepšou investíciou do rómskej problematiky a je najlepšou investíciou, z ktorej budú ťažiť vlastne všetci ľudia na Slovensku. Ak nepripravíme rómske deti na vstup do základnej školy, tak budú neúspešné. Ak budú neúspešné tieto deti na základnej škole, tak nezískajú kvalifikáciu. A ak nezískajú kvalifikáciu, tak nebudú mať prácu. A ak nebudú mať prácu, tak budú v sociálnom systéme. Toto je teda rovnica, ktorá má svoju, vlastne je podložená. Ja chcem v úvode povedať, že nejaké skúsenosti zo zahraničia, ktoré vlastne v Európe máme, kde teda sa odhodlali riešiť tento problém, môžme zájsť do susedného Maďarska, kde Maďari zaviedli povinnú materskú školu pre všetky deti a samozrejme aj pre rómske deti. Od piatich rokov je tá povinnosť. Môžme ísť ďalej a môžem hľadať napríklad dánsky príklad, kde v Dánsku zaviedli povinnú materskú školu iba pre niektoré deti. V Dánsku zaviedli tú povinnú materskú školu iba pre deti, ktoré neovládajú štátny vyučovací jazyk. Je nehovorím, že je to príklad pre nás. Ja len hovorím, že sú teda v Európe príklady, kde môžme, ak chcete, tak môžme takto použiť, nariadiť v podstate materskú školu iba niektorým deťom. Som presvedčený o tom, že rómske deti musia byť súčasťou predškolského vzdelávania. Som presvedčený o tom, že ak rómske deti nedostaneme do materských škôl, tak s veľkým predpokladom vychováme v podstate ďalšiu generáciu Rómov, ktorá nebude uplatniteľná na pracovnom trhu. Samozrejme, vnímam to, že je nedostatok predškolských zariadení v súčasnosti na Slovensku a implementácia takéhoto zákona je v súčasnosti v podstate takmer nereálna. Iba v niektorých lokalitách by bola možno v podstate táto implementácia reálnou možnosťou. Chvalabohu sa nám podarilo v podstate nájsť nejaké možnosti, ako tento problém riešiť. Som veľmi rád, že minulého roku sme naštartovali v spolupráci s ministerstvom školstva prostredníctvom metodicko-pedagogického centra národný projekt, kde v 110 materských školách realizujeme predškolské vzdelávanie rómskych detí. A som veľmi rád, že sme dali trom tisícom rómskym deťom šancu na lepšiu budúcnosť. Som presvedčený o tom, že tieto deti dostanú lepšiu šancu na svoju budúcnosť, pretože nastúpia do školského systému pripravené. Som veľmi rád, že tento pondelok sme otvorili prvú modulovú školu, teda škôlku, okrem, určite ste to zaregistrovali, že minulého roku sme začali výstavbu modulových škôl. Prvýkrát sme začali teda a otvorili v pondelok výstavbu modulovej škôlky. Iba na zobrazenie v podstate, čo stojí takáto modulová škôlka a aby sme porovnali v podstate výstavbu nejakej kamenej škôlky s takouto modulovou škôlkou. Modulová škôlka osemtriedna stojí 240-tis. eur. Samozrejme, ak by sme išli do kamennej výstavby, tak táto škôlka by stála okolo 800-tisíc. Čiže je to, samozrejme, výrazný rozdiel v sume. Výrazný rozdiel aj v rýchlosti vlastne výstavby týchto škôl alebo týchto, takýchto zariadení. Dokážem ju postaviť za pár mesiacov. Stačí nám dva - tri mesiace na realizáciu takejto škôlky. V súčasnosti tieto či už školy alebo aj túto škôlku staviame zo štátneho rozpočtu. Ale som veľmi rád, že sa nám podarilo na roky 2014 - 2020 získať dôveru Európskej komisie, ďalšie programové obdobie ako jediná krajina v Európe. V podstate stále máme dôveru Európskej komisie v tom, že máme špeciálny balík peňazí. Žiadna iná krajina v Európe to nemá. Napriek tomu, že teda nám nevyšlo to programové obdobie 2007 - 2013 celkom dobre vo využívaní teda eurofondov do rómskej problematiky, tak sme získali ďalšiu dôveru, ďalšiu možnosť od Európskej komisie na to, aby sme využili európske peniaze na riešenie tejto situácie. A som veľmi rád, že Slovensko získalo ďalšiu výnimku, lebo žiadne iné školské zariadenia nebudú postavené z európskych peňazí, len teda školské zariadenia a predškolské zariadenia, do ktorých budú chodiť rómske deti. Na toto sme dostali výnimku. Čiže Európska komisia nám vytvára predpoklady na to, aby tá implementácia takéhoto zákona bola naozaj reálna všade tam, kde je to potrebné. Ja verím tomu, že raz tento parlament pristúpi k tomu, aby takýto zákon vlastne prijal. Aj keby tento zákon nebol teraz prijatý, tak verím tomu, že raz tento parlament do dvoch rokov prijme takýto zákon, pretože Slovensko to potrebuje. To nepotrebujú len samotní Rómovia. Tento zákon potrebujú, potrebuje Slovensko. Ešte raz zdôrazňujem, investícia do vzdelania je najlepšou investíciou do rómskej problematiky a som presvedčený o tom, že táto investícia, z tejto investície bude ťažiť celé Slovensko, ak vychováme generáciu Rómov, ktorá bude pripravená na pracovný trh, tak spôsobí v podstate to aj výraznú úsporu v sociálnom systéme. Tí ľudia už nebudú poberať sociálne dávky. Tí ľudia budú odvádzať dane a odvody. Ak predpokladáme, že v budúcnosti budeme mať výraznejšie problémy, ako máme dnes v dôchodkovom systéme, tak vidím veľký potenciál dnes v rómskych osadách. Tie deti sú obrovským potenciálom tejto krajiny. My však potrebujeme investovať do vzdelania tejto komunity. Som veľmi rád, že sa nám podarilo minulého roku naštartovať pilotné projekty. Som veľmi rád, že sme dali trom tisícom rómskym deťom šancu na lepšiu budúcnosť. Som veľmi rád, že sme získali dôveru Európskej komisie na to, aby sme tieto projekty rozširovali do ostatných lokalít a budeme musieť aj my urobiť vlastne razantný krok pre to, aby naozaj sa stalo skutočnosťou to, že ak postavíme tie materské školy, aby neboli prázdne. Viete, spoliehať sa na nezodpovedných rodičov, ktorých máme teda v osadách, na to, že urobia zodpovedné rozhodnutie, nie je vždy na mieste. Niekedy tie možnosti naozaj sú napríklad, aby deti pokračovali v ďalšom štúdiu či už na strednej škole a to zodpovedné rozhodnutie nepríde od rodiča. Mnohokrát nepríde. A v tom okamihu teda to zodpovedné rozhodnutie namiesto toho nezodpovedného rodiča musí urobiť štát. Čiže mojím snom je, aby raz teda tento parlament urobil namiesto toho nezodpovedného rodiča zodpovedné rozhodnutie, ktoré vyústi v to, aby všetky deti, ktoré to naozaj potrebujú v mene ich budúcnosti, naozaj do tých materských škôl prišli a prišli tak pripravené do školského systému, ktorý, teda verím, že zvládnu a získajú potom následne kvalifikáciu, ktorá je vstupenkou na pracovný trh. Ďakujem pekne.